《咏竹分得临字》
明代·黄佐

忆昔葛陂之龙匿山阴，朅来珠海为瑶林。我知神物固莫测，尔与天地皆无心。

淩冬载酒为尔来登临，击节浩歌怀古今。渭川长竿在何处，淇园万矢空销沉。

王侯事业龌龊犹蹄涔，况乃奔走随朝簪。尔虽无言洞我臆，琅然答以清泠音。

须臾万壑缥缈皆龙吟，耳热谓是羲皇琴。翠光零乱日挂树，清影娜袅天横参。

是时鹤台仙客同高寻，琼杯绮席依萧森。尊前对此万苍玉，床头何惜千黄金。

紫箫吹凤直上层碧岑，俯视淑气闻疏砧。天寒袖薄暮相倚，山川黄落那能禁。

嗟尔磊落不受烟霜侵，岁晚相看同素襟。他年傥逐风雷去，万里沧溟空自深。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。